Man bedrieg motorhandelaars met R1,6 miljoenArthur Moyo (Foto verskaf deur die Valke) Arthur Moyo (32) van Zimbabwe is Vrydag in die Middelburg-streekhof in Mpumalanga skuldig bevind en gevonnis vir meer as R1,6 miljoen se bedrog. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê Moyo is skuldig bevind op vier aanklagte van bedrog en een aanklag van oortreding van die Wet op Identifikasie. Hy is tot 23 jaar tronkstraf gevonnis, maar die hof het beslis dat hy effektief slegs 15 jaar sal uitdien. “Moyo het na Nel Auto Mazda Witbank en Ford in Nelspruit gegaan en vervalste bankstate, salarisstrokies en ŉ vervalste ID-dokument gebruik om in November 2017 aansoek te doen vir voertuigfinansiering. Ná die aansoeke goedgekeur is, het hy die genoemde voertuie in ontvangs geneem.” Hy het dieselfde modus operandi gebruik by Klerksdorp Motor Smart op 17 November 2016, by Polokwane Galactic Auto in Januarie 2017 en by Leons Rustenburg Ford, ook in Januarie 2017. Die totale waarde van verliese wat die banke gely het beloop meer as R1,6 miljoen. Genl.maj. Zodwa Mokoena, provinsiale hoof van die Valke, het die vonnis verwelkom. Sy het die ondersoekspan geloof dat hulle ŉ suksesvolle vervolging kon bewerkstellig in al die provinsies.